SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS un

ĀRLIETU KOMISIJAS

KOPĒJĀ SĒDE

PROTOKOLS Nr. 141.1.9/6-4-14/24 /PROTOKOLS Nr. 141.1.9/1-2-14/24

**2024. gada 24. janvārī**

Rīgā, Jēkaba ielā 6/8 - 306, Eiropas lietu komisijas zālē

Sēdes atklātā daļa: sākas plkst. 10.00, beidzas plkst. 10.45

Sēdē piedalās:

**Aizsardzības, iekšlietu un korupcijas novēršanas komisijas locekļi:**

**Raimonds Bergmanis *(komisijas priekšsēdētājs)*, Andrejs Vilks *(komisijas priekšsēdētāja biedrs)*, Jānis Skrastiņš *(komisijas sekretārs)*, Ainars Latkovskis, Ināra Mūrniece, Igors Rajevs *(Iekšlietu ministrijas parlamentārais sekretārs)*, Aleksejs Rosļikovs, Uģis Rotbergs, Edvīns Šnore, Atis Švinka *(Aizsardzības ministrijas parlamentārais sekretārs)*, Edmunds Zivtiņš**

**Ārlietu komisijas locekļi:**

**Rihards Kols *(komisijas priekšsēdētājs)***, **Irma Kalniņa *(komisijas priekšsēdētāja biedre)*, Juris Viļums *(komisijas sekretārs)***, **Jānis Dombrava,** **Dmitrijs Kovaļenko**, **Ričards Šlesers**, **Jānis Vucāns**

uzaicinātās personas:

* aizsardzības ministrs **Andris Sprūds**
* Aizsardzības ministrijas Krīzes vadības departamenta direktors **Aigars Mikiško**
* Nacionālo bruņoto spēku (NBS) komandieris, ģenerālleitnants **Leonīds Kalniņš**
* Zemessardzes komandieris, brigādes ģenerālis **Kaspars Pudāns**
* NBS Sauszemes spēku Mehanizētās kājnieku brigādes komandieris, pulkvedis **Oskars Kudlis**
* Ārlietu ministrijas parlamentārais sekretārs **Reinis Brusbārdis**
* Ārlietu ministrijas Drošības politikas departamenta direktors **Raimonds Oškalns**
* Ārlietu ministrijas Starptautisko tiesību nodaļas vadītājs **Arnis Lauva**

citas personas:

* **Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika un konsultante Inese Silabriede**
* **Saeimas Ārlietu komisijas vecākā konsultante Anita Ābola, konsultants Artūrs Jefimovs un tehniskā sekretāre Dace Dobele**
* Saeimas Nacionālās drošības komisijas vecākā konsultante **Sandra Bumbiere** un konsultante **Laila Timrota**
* Saeimas Juridiskā biroja juridiskais padomnieks **Mārtiņš Birģelis**

**Sēdi vada: Ārlietu komisijas priekšsēdētājs R.Kols**

**Sēdi protokolē:** I.Silabriede

**Sēdes veids:** sēdes atklātā daļa

**DARBA KĀRTĪBA**

**1. Par Latvijas dalību Konvencijā par kājnieku mīnu lietošanas, uzglabāšanas un ražošanas aizliegumu un iznīcināšanu.**

**2. Par Latvijas dalību Konvencijā un ārējās robežas aizsardzību.**

**R.Kols** atklāj sēdi Aizsardzības, iekšlietu un korupcijas novēršanas komisijas (turpmāk – AIKNK) un Ārlietu komisijas (turpmāk – ĀK) kopējo sēdi un iepazīstina ar plānoto sēdes darba kārtību un uzaicinātajām Ārlietu ministrijas (turpmāk – ĀM) un Aizsardzības ministrijas (turpmāk – AM) amatpersonām un Nacionālo bruņoto spēku (turpmāk – NBS) pārstāvjiem. Informē, ka viņš vadīs sēdes atklāto daļu, kurā tiks apspriests pirmais darba kārtības jautājums par Latvijas dalību Konvencijā par kājnieku mīnu lietošanas, uzglabāšanas un ražošanas aizliegumu un iznīcināšanu (turpmāk – Otavas konvencija, Konvencija). Sēdes slēgto daļu vadīs AIKNK priekšsēdētājs R.Bergmanis, un tajā tiks apspriesti dažādi jautājumi saistībā par Latvijas dalību Konvencijā un valsts ārējās robežas aizsardzību.

*AIKNK un ĀK deputātiem nav iebildumu pret piedāvāto sēdes norisi.*

**1. Par Latvijas dalību Konvencijā par kājnieku mīnu lietošanas, uzglabāšanas un ražošanas aizliegumu un iznīcināšanu.**

**R.Kols** aicina izskatīt jautājumu par Konvenciju, dod vārdu ĀM pārstāvjiem.

**R.Brusbārdis** izskaidro, ka Konvencijas atbildība ĀM ir dalīta ar AM, īpaši jautājumos par mīnu veidiem. Būtiski ir visi Konvencijas nosaukumā lietotie vārdi: lietošana, uzglabāšana, ražošana, kā arī izplatīšana.

Komentē Latvijas valsts iespējas apturēt Konvencijas darbību; no juridiskā aspekta moratorija iespēja nepastāv. Izstāšanās no Konvencijas ir Saeimas kompetences jautājums. Izstāšanās process ilgst 6 mēnešus, tas ir komplicēts process. Ir nepieciešama skaidrojošā daļa, kā arī iet caur ANO (Apvienoto Nāciju Organizācija) ģenerālsekretāru, arī caur ANO drošības padomi.

Diskusija par iespējamu izstāšanos no Konvencijas pamatā ir notikusi valstīs, kuras robežojas ar Krievijas Federāciju (turpmāk – KF). Visās valstīs ir līdzīgi secinājumi par to, kādēļ šobrīd nav nepieciešamība izstāties no Konvencijas. Uzskata, ka šobrīd jautājums ir izlemts gan Lietuvā, gan Igaunijā, gan Somijā, bet diskusija par šo tēmu neapstāsies.

Akcentē Kanādas valsts īpašo nozīmi Otavas konvencijas pieņemšanā, tas ir iekšpolitiski svarīgs jautājums. Iesaka nenovērtēt par zemu Kanādas kā mūsu partnera lomu gadījumā, ja mēs nolemjam no Konvencijas izstāties.

Jautājumā par starptautisko aspektu informē, ka Konvenciju ievēro visas valstis, kuras to ir parakstījušas. Atzīmē ASV (Amerikas Savienotās Valstis) īpašo situāciju saistībā ar Dienvidkoreju.

**R.Kols** komentē ASV dažādo administrāciju attieksmi pret Konvenciju. Dod vārdu aizsardzības ministram.

**A.Sprūds** uzsver, ka šī komisiju kopsēde Otavas konvencijas jautājumā ir nozīmīga. Uzsver, ka būtisks ir ne tikai Konvencijas jautājums, bet rūpes par to, lai mūsu valsts būtu iespējami aizsargātāka. Šim nolūkam ir izstrādāts valsts aizsardzības plāns, ir arī reģionālie aizsardzības plāni, šobrīd tiek strādāts arī pie militārās pretmobilitātes plāna, kā arī ir citi svarīgi dokumenti valsts aizsardzības jomā. Svarīgi ir runāt ne tikai par mīnām, bet 27 aizsardzības spējām, kuras mums ir jāattīsta.

Aizsardzības ministra svarīgie pīlāri ir militārais padoms un konsultācijas ar sabiedrotajiem. Svarīgi ir mūsu pašu bruņotie spēki un NATO valstu sabiedroto klātbūtne. Šī ir galvenā mūsu atšķirība no Ukrainas situācijas. Uzsver NBS viedokļa un ekspertīzes svarīgumu. Akcentē, ka šobrīd jau ir daudz izdarīts un mēs esam gatavi dažādiem scenārijiem. Notiekošās diskusijas kontekstā akcentē, ka mēs šobrīd esam droši un aizsargāti.

Atzīmē, ka izskatāmajā jautājumā svarīgas ir konsultācijas ar mūsu sabiedrotajiem, īpaši tiem, kuri mūsu reģionā atrodas līdzīgā situācijā. Svarīga ir arī to sabiedroto nostāja, kuru bruņotie spēki atrodas Latvijā. Būtisks ir plašākais NATO konteksts. Informē par pagājušajā nedēļā Rīgā notikušo Baltijas valstu aizsardzības ministru sanāksmi. Uzsver Kanādas kā vadošās valsts nozīmi Otavas konvencijas jautājumā. Uzskata, ka, lemjot par iespējamo izstāšanos no Konvencijas, mums ir jāņem vērā sabiedroto viedoklis, kā arī plašākais konteksts – tas, ka visas Eiropas Savienības (ES) un NATO valstis ir šīs Konvencijas dalībnieces. ASV nav formāli, bet ir *de facto*. Ņemot vērā militārās ekspertīzes secinājumus un konsultācijas ar sabiedrotajiem, Latvijai nav pamata izstāties no Otavas konvencijas.

**L.Kalniņš** atzīmē, ka ministrs visu izklāstīja no militāri politiskā viedokļa. Par detaļām tiks diskutēts sēdes slēgtajā daļā.

**R.Kols** vēlas plašāku ĀM komentāru par iespējamā izstāšanās procesa kopējo garumu. Dod vārdu Saeimas Juridiskā biroja (turpmāk – JB) pārstāvim par izstāšanās ko Konvencijas procesu Saeimas procedūru skatījumā.

**M.Birģelis** komentē, ka iespējamās darbības ar Otavas konvenciju nosaka divi starptautiskie līgumi: Vīnes konvencija par starptautiskajām līgumtiesībām un pati Otavas konvencija. Atsaucas uz iepriekš minēto, ka izstāšanās ir iespējama, bet nav iespējama apturēšana uz laiku. Atzīmē, ka ir bijuši konvenciju apturēšanas gadījumi, bet tie nav piemērojami attiecībā uz Otavas konvenciju.

Izstāšanās process ir regulēts Konvencijas 20. pantā, kur paredzēts 6 mēnešu periods, kā arī nosacījums, ka valstis neatrodas bruņota konflikta situācijā.

Jautājumā par Saeimas procedūrām iespējamas izstāšanās no Konvencijas gadījumā, JB vārdā informē, ka tam būtu nepieciešams speciāls likumprojekts, par kuru būtu jānobalso Saeimas deputātiem. Likumprojekts sastāvētu no 3 – 4 pantiem, kuros ietverta informācija par tā spēkā stāšanos, atbildīgajiem par tā paziņošanu u.c. nosacījumi. Procesa virzībai vajadzētu trīs likumprojekta lasījumus, bet atkarībā no deputātu lēmuma iespējami arī divi un steidzamība. Tālāk sekotu ĀM darbs par Saeimas pieņemtā lēmuma paziņošanu.

**R.Kols** interesējas par šim procesam nepieciešamo laika periodu.

**A.Lauva** informē, ka šajā gadījumā būtu mazliet atšķirīga procedūra. Būtu jāsniedz detalizēts skaidrojums, kas apliecinātu, ka ir bijusi analīze no starptautisko tiesību aspekta, kā arī konsultācijas ar Konvencijas dalībvalstīm. Ir jāpamato, ka pirms lēmuma par izstāšanos pieņemšanas ir izdarīts viss iespējamais un konstatēts, ka šis ir vienīgais ceļš, kā nodrošināt savu drošību. Šie procesi varētu prasīt papildu laiku. Nosaukt konkrētus laika termiņus ir sarežģīti.

**R.Kols** lūdz komentāru par iespējamu sankciju piemērošanu, jo pati Konvencija tādas neparedz.

**R.Brusbārdis** atzīmē, ka valstij var veidoties reputācijas riski. Sīkāka analīze par militārajiem aspektiem iespējama sēdes slēgtajā daļā. Atzīmē mīnu iegādes un ražošanas jautājumus.

*Notiek diskusija par iespējamiem valsts reputācijas un sankciju riskiem. Jautājumus un viedokļus izsaka* ***I.Mūrniece****,* ***R.Kols*** *un* ***ĀM pārstāvji***.

**R.Kols** aicina ĀM sniegt rakstisku informāciju šajā jautājumā.

Aicina deputātus uzdot jautājumus.

**Deputātu jautājumi**

**I.Mūrniece** lūdz plašāku un rakstisku ĀM informāciju par iepriekš aktualizēto jautājumu.

**R.Brusbārdis** apsola sniegt šo informāciju.

**R.Kols** informē, ka informācijas pieprasījuma jautājums tiks konkretizēts pēc sēdes slēgtās daļas.

**J.Skrastiņš** komentē jautājuma aktualitāti, uzsver valsts drošības garantēšanas svarīgumu. Aicina detalizētu diskusiju turpināt sēdes slēgtajā daļā.

**E.Šnore** vēlas JB papildu komentāru par to, ka valsts kara laikā nedrīkst izstāties no Konvencijas. Aktualizē Ukrainas kā valsts, kura šo Konvenciju ir parakstījusi, situāciju.

**A.Sprūds** informē, ka šajā jautājumā jau konsultācijas ar sabiedrotajiem ir notikušas. Neviens neapšauba mūsu suverēno lēmumu par dalību Konvencijā, bet ir jārēķinās ar visu to sabiedroto nostāju, kuri šo Konvenciju ievēro, un pie mums ir izvietojuši savus bruņotos spēkus. Mēs atšķirībā no Ukrainas esam NATO dalībvalsts.

**A.Latkovskis** interesējas, kad Kanādas bruņotie spēki pagarinās savu mandātu par uzturēšanos Latvijā. Interesējas arī, no kurām valstīm Latvija varētu iegādāties kājnieku mīnas gadījumā, ja mēs izstājamies no Konvencijas.

**ĀM un AM pārstāvji** informē, ka Kanādas bruņoto spēku mandāts būs jāpagarina 2025. gadā, bet precīzi datumi šobrīd nav zināmi.

Jautājumu par valstīm, no kurām varētu iepirkt mīnas, **R.Kols** iesaka apspriest sēdes slēgtajā daļā.

**J.Dombrava** izsaka savu viedokli jautājumā par kājnieku mīnu izmantošanu. Atzīmē, ka šobrīd NATO ir noteicis Krieviju kā pretinieku, bet KF nav saistoša Otavas konvencija. Jautā AM pārstāvjiem par situāciju, kad militāra konflikta rezultātā Krievija varētu piesārņot NATO valstu teritoriju ar kājnieku mīnām. Krievijai kara noteikumi nav saistoši.

**A.Sprūds** informē, ka NATO savā 2022. gada samitā Madridē noteica Krieviju kā apdraudējumu. Vienlaikus NATO ir noteikts, ka Latvija tāpat kā jebkura cita dalībvalsts tiks aizstāvēta no pirmā centimetra. Arī mūsu rīcībā ir dažādas spējas un iespējas, lai aizstāvētu savu teritoriju.

**R.Kols** iesaka šo jautājumu turpināt sēdes slēgtajā daļā.

**A.Švinka** pateicas ziņotājiem par sēdē sniegto informāciju. Pateicas NBS komandierim par pēdējās dienās sabiedrībai sniegto informāciju. Arī Somijā, Igaunijā un Lietuvā ir notikušas diskusijas par šo tēmu; argumenti ir bijuši līdzīgi. Uzskata, ka svarīgi ir neveicināt šķelšanos kopējās kolektīvās aizsardzības jautājumos.

**R.Kols** interesējas, kad tieši notika pēdējās konsultācijas ar Igaunijas pārstāvjiem Otavas konvencijas jautājumā. Uzsver, ka Igaunijas parlamentā ir pārstāvji, kuri ir gatavi par šo jautājumu diskutēt, arī par valsts ārējo robežu aizsardzību un mūsu aizsardzības spēju stiprināšanu.

**A.Sprūds** informē, ka diskusijas saistībā ar Otavas konvenciju kopš šīs tēmas aktualizācijas ir notikušas gan ar Baltijas valstu kaimiņiem, gan NATO partneriem, gan arī Latvijā esošās NATO kaujas grupas ietvaros. Pēdējā Baltijas valstu aizsardzības ministru tikšanās notika 19. janvārī. Valstīs ir notikušas diskusijas par iespējamu izstāšanos no Otavas konvencijas, bet aizsardzības ministri apliecināja, ka ne Lietuva, ne Igaunija šobrīd šādu izstāšanos neapsver. Informē, ka Lietuva atšķirībā no pārējām Baltijas valstīm ir parakstījusi arī Oslo Konvenciju par kasešu munīcijas aizliegšanu, par ko Lietuvā ir notikušas publiskas diskusijas.

**I.Rajevs** informē, ka viņa jautājumi par to, ko Otavas konvencija aizliedz un neaizliedz būs sēdes slēgtajā daļā. Vēlas ĀM komentāru par hipotētisku situāciju, kāda varētu būt diskusija, ja kāda no valstīm izlemtu izstāties no Konvencijas.

**R.Brusbārdis** uzskata, ka šis jautājums varētu tikt atvērts. Atzīmē valstu sadarbību, uzsver pieredzi par solidāru lēmumu pieņemšanu. Būtiska nozīme ir reģionālajam aspektam. Process caur ANO nepieciešams, lai valstij būtu jāizskaidro sava motivācija. Pie diskusijas iespējams atgriezties.

**R.Kols** akcentē, ka svarīgs būtu visu Baltijas valstu kopīgs lēmums. Konsultācijas notiek un pie diskusijas var atgriezties.

**R.Bergmanis** interesējas par dalībvalstu ziņojumiem ANO par savās valstīs notiekošo (Konvencijas 7. pants), kuri regulāri tiek gatavoti un saņemti. Interesējas par šo ziņojumu saturu.

**R.Brusbārdis** informē, ka Latvija šos ziņojumus saņem, un institūcijas tos analizē. Saistībā ar Otavas konvencijas jautājumiem ziņojumus saņem AM, kura tos arī analizē. ĀM nav vienīgā atbildīgā par dažādiem ANO ziņojumiem.

**R.Bergmanis** vēlas precizēt informāciju par ziņojumu gatavotājiem un saņēmējiem, konkrētiem atbildīgajiem. Aicina turpināt šo jautājumu sēdes slēgtajā daļā.

**R.Kols** slēdz sēdies atklāto daļu un izsludina īsu pārtraukumu.

Aizsardzības, iekšlietu un korupcijas

novēršanas komisijas priekšsēdētājs R.Bergmanis

**Ārlietu komisijas**

**komisijas priekšsēdētājs R.Kols**

Aizsardzības, iekšlietu un korupcijas

novēršanas komisijas sekretārs J.Skrastiņš

**Ārlietu komisijas** sekretārs J.Viļums

Protokolētāja I.Silabriede